अमृत सागर की सफाई के लिए काली पट्टी बांध दिया धरना
रतलाम | जलकुंभी से पटे अमृत सागर तालाब की सफाई और जीर्णोद्धार की मांग को लेकर पुरातत्व संघर्ष समिति ने मंगलवार को नगर निगम के गेट के बाहर मौन धरना प्रदर्शन किया। इस दौरान कई समाजसेवियों और जनप्रतिनिधियों ने धरना स्थल पहुंचकर समर्थन दिया। मंगलवार को निगम का विशेष सम्मेलन था। सम्मेलन शुरू होने से पहले समिति सदस्यों ने निगम गेट के बाहर मुंह पर काली पट्टी बांधकर धरना देना शुरू कर दिया। समिति सदस्यों का सम्मेलन खत्म होने तक धरना जारी रहा। जनशक्ति के राधावल्लभ खंडेलवाल, गढ़ कैलाश समाज सेवा समिति के अध्यक्ष संजय दवे, सागरेश्वर सेवा समिति के अध्यक्ष शंकर स्वामी, जिला पंचायत उपाध्यक्ष डीपी धाकड़ आदि धरने में शामिल हुए। कांग्रेस के जनप्रतिनिधियों ने भी धरना स्थल पर पहुंचकर समर्थन दिया। नेता प्रतिपक्ष यास्मीन शेरानी, रेहाना कुरैशी, रजिया शहजाद, ताहिरा कुरैशी आदि ने धरना स्थल पर पहुंचकर मौन धरने का समर्थन किया। संयोजक मदनलाल शर्मा ने बताया समिति सदस्यों द्वारा तालाब की सफाई के लिए प्रत्येक घर से 1 रुपया लिया जा रहा है।
hin_Deva hin_Deva